นายกฯลุยภัยแล้ง
ลงพื้นที่แก้วิกฤติ ทําข้อมูลช่วยเหลือ อีสาน-นํ้าแห้งขอด,บิ๊กตู่ ลงพื้นที่นครสวรรค์-ชัยนาท ตรวจมาตรการช่วยเหลือภัยแล้งสั่งสำรวจขุดบ่อพื้นยาง 1,200 บ่อทั่วประเทศ บรรเทาความเดือดร้อน แนะทำข้อมูลใช้น้ำเพื่อให้มีใช้อย่างทั่วถึง ชาวอุบลฯภัยแล้งลาม แม่น้ำมูลเริ่มแห้งปลาในกระชังตายเกลื่อนเสียหายกว่า 2 ล้านบาท ลำพูนตั้งศูนย์แก้ปัญหาภัยแล้ง เน้นบริหารน้ำให้เพียงพอในช่วงวิกฤติ ขณะที่ชาวปากแคว จ.สุโขทัย เร่งขนกระสอบทรายทำฝายกั้นน้ำยมรับมือภัยแล้ง,สถานการณ์ภัยแล้งเริ่มวิกฤติ หลายพื้นที่เริ่มได้รับผลกระทบ ขณะที่หลายหน่วยงานโดยเฉพาะภาครัฐไม่นิ่งนอนใจ เร่งแก้ไขปัญหาอย่างเร่งด่วน โดยเมื่อวันที่ 22 ม.ค. พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) พร้อมด้วยนายสมคิด จาตุศรีพิทักษ์ รองนายกรัฐมนตรี พล.อ.อนุพงษ์ เผ่าจินดา รมว.มหาดไทย พล.อ.ฉัตรชัย สาริกัลยะ รมว.เกษตรและสหกรณ์ พล.อ.สุรศักดิ์ กาญจนรัตน์ รมว.ทรัพยากรธรรมชาติและสิ่งแวดล้อม และคณะ เดินทางลงพื้นที่ หมู่ 4 บ้านห้วยโรง ต.บึงปลาทู อ.บรรพตพิสัย จ.นครสวรรค์ เพื่อติดตามแปลงเกษตรต้นแบบปลูกพืชใช้น้ำน้อย แทนการปลูกข้าวในช่วงหน้าแล้ง พร้อมชมนิทรรศการช่วยเหลือเกษตรกรในช่วงภัยแล้ง 8 มาตรการ ภายในศูนย์การเรียนรู้การเพิ่มประสิทธิภาพการผลิตสินค้าการเกษตร โดยมีนายธนาคม จงจิระ ผวจ.นครสวรรค์ ข้าราชการ และประชาชนให้การต้อนรับ,ต่อมา พล.อ.ประยุทธ์ พร้อมคณะเดินทางมายังมหาวิทยาลัยเจ้าพระยา จ.นครสวรรค์ ร่วมประชุม คณะกรรมการร่วมภาครัฐและเอกชน (กรอ.) กลุ่ม จ.ภาคเหนือตอนล่าง 2 (นครสวรรค์ กำแพงเพชร พิจิตร และอุทัยธานี) พล.อ.ประยุทธ์ กล่าวภายหลังประชุมว่า วันนี้ได้เห็นความร่วมมือภาครัฐ เอกชน และประชาชน มีหลายโครงการที่เกิดขึ้น เช่น ผู้นำ ภาคเอกชนเสนอความร่วมมือในผลผลิตอ้อยแบบ 1 ต่อ 1 โดยรัฐบาล เอกชน และสหพันธ์อ้อย รวมถึงอนุมัติโครงการฟื้นฟูและพัฒนาบึงบอระเพ็ด การขุดเจาะบ่อน้ำบาดาล ส่วนกรณีที่รัฐบาลจะขุดบ่อแก้ปัญหาภัยแล้ง 1,200 บ่อทั่วประเทศ โดยนำยางพารามาใช้เป็นวัสดุรองพื้นบ่อ 1,900 ตัน กำลัง สำรวจพื้นที่ดูสภาพดินว่ามีพื้นที่ไหนจำเป็นต้องใช้ยางแผ่นปู หรือใช้เครื่องฉีดน้ำยางดิบลงไป ตอนนี้ทางกองทัพบกกำลังเตรียมการอยู่,จากนั้น พล.อ.ประยุทธ์ พร้อมคณะเดินทางไปโครงการฟื้นฟูสระเก็บน้ำบ้านหนองดู่ 400 ไร่ หมู่ 7 ต.หนองมะโมง อ.หนองมะโมง จ.ชัยนาท เพื่อติดตามการแก้ปัญหาภัยแล้ง มีนายคณิต เอี่ยม-ระหงษ์ ผวจ.ชัยนาท ข้าราชการ และประชาชนในพื้นที่ให้การต้อนรับ พล.อ.ประยุทธ์ กล่าวว่า งานแรกคือเรื่องน้ำ แหล่งน้ำเป็นเพียงส่วนหนึ่ง แต่จะทำอย่างไรให้ชาวบ้านมีน้ำใช้อย่างทั่วถึง ต้องทำข้อมูลพื้นที่ไหนใช้น้ำเยอะ พื้นที่ไหนใช้น้ำน้อย จากนั้นมาจัดสรร ส่วนด้านเศรษฐกิจต้องหาวิธีแก้ปัญหาสู่ความสำเร็จ เหมือนคำสอนของพ่อหลวงว่าต้องทำให้สำเร็จจากภายใน ต้องส่งเสริมตั้งแต่ภายในชุมชน เล็กๆ โดยเชื่อมโยงในทุกกิจกรรม,ส่วนสถานการณ์ภัยแล้งในพื้นที่ จ.อุบลราชธานี ผู้สื่อข่าวรายงานว่า ภัยแล้งเริ่มส่งผลกระทบต่อเกษตรกรผู้เลี้ยงปลานิลในกระชังภายในแม่น้ำมูลในพื้นที่บ้านแพง ต.สว่าง อ.สว่างวีรวงศ์ และพื้นที่บ้านดงบัง ต.ดอนมดแดง อ.ดอนมดแดง ปลานิลที่เลี้ยงในกระชังเริ่มตายเป็นจำนวนมาก สร้างความเสียหายให้เกษตรกร นายคำพอง แสนบุญศิริ อายุ 40 ปี เกษตรกรผู้เลี้ยงปลาในกระชัง เปิดเผยว่า ภัยแล้งทำให้ระดับน้ำในแม่น้ำมูลลดต่ำ จนปลาขาดออกซิเจนและตายยกกระชังไปแล้ว 2 กระชัง รวม น้ำหนักกว่า 600 กิโลกรัม จากทั้งหมด 20 กระชัง นอกจากนี้พบว่ามีเกษตรกรในพื้นที่ได้รับผลกระทบหลายราย มีปลาตายกว่า 30,000 กิโลกรัม ความเสียหายกว่า 2 ล้านบาท หากสถานการณ์ยังไม่คลี่คลายเกษตรกรกว่า 30 ราย จะได้รับผลกระทบอีก,จ.ศรีสะเกษ ประชาชนต่างได้รับผลกระทบจากภัยแล้ง โดยเฉพาะพื้นที่บ้านเตาเหล็ก หมู่ 8 ต.ละเอาะ อ.น้ำเกลี้ยง เป็นพื้นที่นอกเขตชลประทาน สระน้ำที่ชาวบ้านขุดไว้กลางทุ่งนาเพื่อกักเก็บน้ำฝนใช้ในการเกษตรและเลี้ยงสัตว์เริ่มแห้งขอด นายทรงวิทย์ สวัสิราช อายุ 40 ปี ชาวบ้านในพื้นที่ เปิดเผยว่า ขณะนี้แหล่งน้ำในพื้นที่เริ่มแห้งจนควายที่เลี้ยงไว้ไม่มีน้ำกิน ต้องไปตักน้ำจากสระที่ขุดไว้กลางทุ่งนามาให้วัวกิน คาดว่าน้ำในสระจะหมดภายใน 1 เดือน จากนั้นจะต้องเข็นรถไปตักน้ำจากหนองน้ำในพื้นที่ อ.พยุห์ อยู่ห่างไปประมาณ 4 กิโลเมตร,ที่เทศบาลเมืองสองพี่น้อง จ.สุพรรณบุรี พล.ต.อภิชาติ สุขแจ่ม ผบ.มทบ.17 เป็นประธานประชุมวางแผนการจัดสรรน้ำเพื่ออุปโภคและบริโภคในช่วงหน้าแล้ง ร่วมกับหน่วยงานที่เกี่ยวข้องและผู้นำท้องถิ่น พล.ต.อภิชาติ เปิดเผยว่า พื้นที่ จ.สุพรรณบุรี เริ่มประสบปัญหาภัยแล้ง จึงเรียกประชุมหน่วยงานที่เกี่ยวข้องเพื่อวางแผนการใช้น้ำ พร้อมกำชับให้ตรวจสอบแต่ละพื้นที่ ไม่ให้นำน้ำไปใช้ในการเกษตรเพราะอาจทำให้น้ำมีไม่เพียงพอ ทุกฝ่ายพร้อมให้ความร่วมมือเป็นอย่างดี,นายณรงค์ อ่อนสอาด ผวจ.ลำพูน เปิดเผยว่า ภัยแล้งในปีนี้มีความรุนแรงมากกว่าทุกปี ทางจังหวัดตั้งศูนย์บัญชาการแก้ไขปัญหาภัยแล้ง มีเจ้าหน้าที่คอยปฏิบัติงานตลอด 24 ชั่วโมง โดยให้ทุกภาคส่วนเข้ามามีส่วนร่วม เพื่อบรรเทาความเดือดร้อนให้ประชาชน จังหวัดมุ่งบริหารจัดการน้ำให้มีน้ำเพียงพอตลอดช่วงหน้าแล้ง นอกจากนี้ให้สำนักงานอุตสาหกรรมจังหวัดลำพูน เฝ้าระวังและตรวจสอบโรงงานที่ตั้งอยู่ริมแม่น้ำปิง และแม่น้ำกวง ไม่ให้ลักลอบปล่อยน้ำเสียลงแม่น้ำเป็นอันขาด,ที่บริเวณหน้าลานอนุสารีย์พ่อขุมงำเมือง ริมกว๊านพะเยา จ.พะเยา นายศุภชัย เอี่ยมสุวรรณ ผวจ.พะเยา เป็นประธานปล่อยขบวนรถบรรทุกน้ำหมักจุลินทรีย์ชีวภาพ 30 คัน ตามโครงการ กว๊านสวยน้ำใส ประชารวมใจบำบัดน้ำเสียกว๊านพะเยา นายศุภชัยเปิดเผยว่า ปัจจุบันกว๊านพะเยามีประมาณน้ำเพียง 15 ล้านลูกบาศก์เมตร จากปัญหาภัยแล้งทำให้น้ำเริ่มเน่าเสีย และมีการแพร่ระบาดของสาหร่าย สีเขียวแกมน้ำเงิน จึงนำน้ำหมักจุลินทรีย์ชีวภาพมาฉีดพ่นลงกว๊านพะเยา เพื่อปรับปรุงคุณภาพน้ำให้ดียิ่งขึ้น ไม่ให้กระทบการผลิตน้ำประปาของจังหวัด,ที่บริเวณแม่น้ำยม หมู่ 1 ต.ปากแคว อ.เมือง สุโขทัย นายบุญเสริม เชยวัดเกาะ นายก อบต.ปากแคว นำชาวบ้านในพื้นที่กว่า 100 คน นำกระสอบทรายมาทำฝายกั้นน้ำในแม่น้ำยม เพื่อกักเก็บน้ำไว้ใช้ในการเกษตร นายบุญเสริมเปิดเผยว่า นายปิติ แก้วสลับสี ผวจ.สุโขทัย ประกาศเตือนให้ทุกพื้นที่เตรียมรับมือภัยแล้ง พื้นที่ส่วนใหญ่ของ ต.ปากแคว อยู่ติดกับแม่น้ำยมเป็นแหล่งน้ำสำคัญที่ใช้ในการเกษตร ขณะนี้ระดับน้ำในแม่น้ำยมเริ่มลดลงบางแห่งเริ่มแห้งขอด อบต.ปากแคว ขอความร่วมมือจากชาวบ้านนำกระสอบทราย 2,000 ใบ มากั้นเป็นฝายเพื่อกักเก็บน้ำช่วงดังกล่าวให้มากที่สุด พร้อมขอความร่วมมือให้ชาวบ้านใช้น้ำอย่างประหยัด,วันเดียวกัน พ.ท.ณฑี ทิมเสน ผบ.ม.พัน. 28 ค่ายพ่อขุนบางกลางหาว กองพลทหารม้าที่ 1 เป็น ประธานเปิดโครงการกำจัดสิ่งกีดขวางการระบายน้ำในแหล่งน้ำ ที่คลองห้วยโปร่ง หมู่ 1 ต.บ้านหวาย อ.หล่มสัก จ.เพชรบูรณ์ พ.ท.ณฑีเปิดเผยว่า ทหารและชาวบ้านจะช่วยกันขุดลอกเก็บผักตบชวาภายในคลอง เพื่อให้น้ำไหลได้อย่างสะดวก นอกจากนี้ พบว่าคลองบางช่วงมีดินเป็นสันดอนทำให้การไหลและการกับเก็บน้ำน้อย จะของบประมาณโครงการหัวใจเดียวกัน นำเครื่องจักรมาขุดลอกคลอกให้กว้างและลึกกว่าเดิม เพื่อให้ประชาชนมีน้ำใช้อย่างเพียงพอในช่วงหน้าแล้ง เช่นเดียวกับ นายภานุ แย้มศรี ผวจ.ลพบุรี พร้อมด้วย พล.ต.ดำริห์ สุขพันธ์ ผบ.มทบ.13 ร่วมกันนำหน่วยงานที่เกี่ยวข้องขุดลอกผักตบชวาภายในแม่น้ำบางขาม ต.เขาสมอคอน อ.ท่าวุ้ง พร้อมนำสารอีเอ็มใส่ในแม่น้ำเพื่อปรับสภาพที่เน่าเสียให้ใสสะอาด
บิ๊กตู่ ลงพื้นที่นครสวรรค์-ชัยนาท ตรวจมาตรการช่วยเหลือภัยแล้งสั่งสำรวจขุดบ่อพื้นยาง 1,200 บ่อทั่วประเทศ บรรเทาความเดือดร้อน แนะทำข้อมูลใช้น้ำเพื่อให้มีใช้อย่างทั่วถึง ชาวอุบลฯภัยแล้งลาม
ข่าวหน้า1,ประยุทธ์ จันทร์โอชา,นายกรัฐมนตรี,บิ๊กตู่,นครสวรรค์,ชัยนาท,น้ำแห้ง,ภัยแล้ง,แก้ไขปัญหา,ข่าว,ไทยรัฐฉบับพิมพ์